ការសម្ភាសរបស់ ថៃ ណេង

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ថៃ ណេង

ការសង្ខេបប្រវត្តិរបស់ ថៃ ណេង

*ការសម្ភាសនៅឆ្នាំ២០១៨ លោកយាយ ថៃ ណេង មានអាយុ៧៩ឆ្នាំ កើតនៅក្នុងឆ្នាំរោង ១៩៤០ មានទីកន្លែងកំណើតនៅក្នុងភូមិពាមក្នុង ឃុំព្រែកក្របៅ ស្រុកកងមាស ខេត្តកំពង់ចាម។ លោកយាយមានបងប្អូន៣នាក់ទាំងលោកយាយ ក្រោយមកលោកយាយបានរៀបការនៅអាយុ១៨ឆ្នាំ ចំពេលដែលគេធ្វើបុណ្យពាក់កណ្តាលសាសនា ដោយលោកតាបានមកលេងផ្ទះបងប្អូនគាត់នៅភូមិលោកយាយ ក៏បានឃើញលោកយាយ ហើយបានចូលស្តីដណ្តឹងលោកយាយតាមច្បាប់ទំលាប់។ បន្ទាប់មកជីវិតរបស់លោកយាយបានចូលនៅក្នុងរបបប៉ុលពត គេប្រើលោកយាយអោយរែកដី ទប់ទំនប់ ជាដើម ក្រោយមកពីដាច់ជំនាន់ប៉ុលពតលោកយាយនិងលោកតាបានប្រកបមុខរបរធ្វើស្រែលើដីរដ្ឋចែករបបអោយ និងទិញរបស់ពីស្រុកគេមកយកលក់បានលុយបន្តិចបន្តួចចិញ្ចឹមកូនសរុបមាន៤នាក់ តែបានស្លាប់កូន២នាក់ ហើយលោកតាក៏ស្លាប់ទៀត។ សព្វថ្ងៃលោកយាយចាស់ ហើយនៅផ្ទះជាមួយកូនជួយមើលចៅៗ!*

ក៖ ចាស! ខ្ញុំសូមជម្រាបរលឹកទ្រា តើសព្វថ្ងៃនេះយាយសុខសប្បាយនោះទេយាយ?

ខ៖ សុខសប្បាយនោះទេចៅ!

ក៖ ចាសយាយ ខ្ញុំបានមកធ្វើការសម្ភាសនៅឆ្នាំចរ សំរិតស័ក ២៥៦២ ខែមគិសិ ២រោច ថ្ងៃច័ន្ទ ទី២៤ ខែធ្នូ ២០១៨ ។ នាមត្រកូលនាម មានឈ្មោះអ្វី?

ខ៖ យាយឈ្មោះ ណេង ទាំងនាមត្រកូលឈ្មោះ ថៃ ណេង។

ក៖ ចាសចឹងឈ្មោះហ្នឹងដាក់នៅក្នុងបញ្ជីជាតិ និងអត្តសញ្ញាណប័ណហ្នឹងជាផ្លូវការហើយយាយ?

ខ៖ ជាផ្លូវការហើយ!

ក៖ តើឈ្មោះហ្នឹងមានអត្តន័យយ៉ាងដូចម្តេចដែរយាយ?

ខ៖ មានអត្តន័យថា វាចេះតែរស់តៗមកបានសេចក្តីសុខ អត់មានជំងឺសង្កាតអីមកបៀតបៀននោះទេ ចេះតែជាមករហូតមកដល់អាយុប៉ុណ្ណឹងមក ទើបតែមានជំងឺបន្តិចបន្តួចនៅនូវខ្លួនហ្នឹង។

ក៖ ចាស

ខ៖ ចាស!

ក៖ ហើយយាយមានឈ្មោះហៅក្រៅមួយទៀតដេស?

ខ៖ ហៅក្រៅអត់មាននោះទេ មានតែថៃណេង។

ក៖ ចាស! យាយមានសញ្ជាតិជាអ្វី?

ខ៖ ជាមានសញ្ជាតិជាខ្មែរយើងសុតសាតតែម្តង។

ក៖ ចាស! យាយកើតនៅថ្ងៃ ខែ ឆ្នាំណា?

ខ៖ បើសិនជាថ្ងៃខែយាយមិនបានដឹងនោះទេ គ្រាន់តែដឹងថាឆ្នាំ គឺឆ្នាំរោង។

ក៖ ចាស

ខ៖​នៅខែ៥ មិនដឹងខែអីនោះទេ មិនដឹងខែមេសាក៏មិនដឹងស្អីក៏មិនដឹងណា។

ក៖ ខែ៥ហ្នឹងត្រូវនឹងខែឧសភាយាយ!

ខ៖ ចឹងហ៎!

ក៖ ចាស!រួចទៅអើ!! ឆ្នាំមួយពាន់ប្រាំបួនរយប៉ុន្នានដែរយាយ?

ខ៖ ឆ្នាំ១៩៤០!

ក៖​ យាយហើយទៅឆ្នាំខ្មែរគេហៅឆ្នាំអ្វី?

ខ៖ ឆ្នាំខ្មែរគេហៅថាឆ្នាំរោង!

ក៖ ចាសចឹងមកដល់ពេលឥឡូវយាយមានអាយុប៉ុន្នានហើយមកដល់ពេលឥឡូវ?

ខ៖ អាយុ៧៩ហើយ!

ក៖ ចឹងយាយមានទីកន្លែងកំណើតដែលកើតនោះ តើនៅក្នុងភូមិ ឃុំ ស្រុក ខេត្តណា?

ខ៖ នៅខេត្តកំពង់ចាម ស្រុកកងមាស ឃុំព្រែកក្របៅ ភូមិពាមក្នុង។

ក៖ ចាស! នាមត្រកូលឈ្មោះឪពុករបស់យាយមានឈ្មោះអ្វី?

ខ៖ ឈ្មោះ សេង ថៃ!

ក៖ ចាស! តើឥឡូវនេះគាត់នៅរស់ទេ?

ខ៖ គាត់ស្លាប់អស់ហើយ តាំងពីឆ្នាំ១៩៩៦មកម្លេះ។

ក៖ ចាសចឹងកាលដែលគាត់ស្លាប់ពេលនុងដោយសារមូលហេតុអ្វី?

ខ៖ មូលហេតុ គាត់ចាស់! ចាស់ដល់អាយុរបស់គាត់វង្វេងដើរ។

ក៖ ចឹងកាលគាត់ស្លាប់នុងនៅអាយុប៉ុន្នាន?

ខ៖ កាលដែលគាត់ស្លាប់នុងនៅអាយុ៨៤។

ក៖ គាត់និយាយទៅ តើគាត់ចេះអក្សរដេស?

ខ៖ គាត់ចេះតែថាគាត់បានចេះអក្សរវត្ត គាត់បានបួសនេនមួយម្តង។

ក៖ ចាសចឹងគាត់បានកាន់សាសនាព្រះពុទ្ធ ហើយគាត់មានសញ្ជាតិខ្មែរយើង?

ខ៖ ចាស!

ក៖ ចាអូ!ចឹងកាលនុងអ្នកបួសពេលដែលសឹកវិញគេហៅថា អន្ទិតហើយណាយាយ?

ខ៖​គេហៅអន្ទិតហើយ បើផឹកគេហៅអ្នក។

ក៖ តើគាត់កើតនៅឆ្នាំខ្មែរយាយ?

ខ៖ ខ្ញុំអត់ដឹងទេ! ខ្ញុំអត់បានដឹងទាល់តែសោះ។

ក៖ ចុះចំណែកឯទីកន្លែងគាត់កើត?

ខ៖ទីកន្លែងគាត់កើតនុងនៅពាមក្នុងហ្នឹងដែរ។

ក៖ ចុះគាត់មានអត្តចរិតយ៉ាងម៉េចដែរ?

ខ៖ គាត់មានអត្តចរិតស្លូតបូត គាត់ជាកសិករធម្មតា រកស៊ីមានស្រែនោះខ្លះទៅ ចំការនោះខ្លះទៅ រកត្រី ចិញ្ចឹមខ្លួននោះខ្លះទៅ ដល់នេះទៅ គាត់អាយុរាងដូចថា ទៅចំការមិនរួច គាត់បានធ្វើនំបញ្ចុកលក់ទាល់តែថ្ងៃគាត់ស្លាប់។

ក៖ចាស! ទៅអឺ! បងប្អូនគាត់បង្កើតៗតើមានឈ្មោះអ្វីខ្លះ ដូចជាបងទី១មានឈ្មោះអ្វី?

ខ៖ គាត់ជាមនុស្សបងគេបង្អស់នៅក្នុងគ្រួសារ។

ក៖ចាសហើយចុះទី២?

ខ៖ ទី២ឈ្មោះ យាយសុខ ក៏ប៉ុន្តែស្លាប់អស់ហើយ!

ក៖ ដល់ពេលយាយសុខមកហើយតើមានអ្នកណាទៀត?

ខ៖ យាយសុខមក តាចាន់!

ក៖​តាចាន់ចាស!ហើយទៅ?

ខ៖ តានៃ!

ក៖ តានៃ! ចាស!

ខ៖ អស់ហើយ!

ក៖ ចឹងតែ៤នាក់នោះទេបងប្អូនរបស់គាត់?

ខ៖ ហឹម!

ក៖ នាមត្រកូលនិងនាមឈ្មោះខាងម្តាយយាយវិញតើមានឈ្មោះអ្វី?

ខ៖ ម្តាយខ្ញុំ អត់មានបានខាងជីដូន ក៏ប៉ុន្តែម្តាយខ្ញុំឈ្មោះ អឺ! តា ចឹក យាយសយ នេះម្តាយខាងម៉ែខ្ញុំ ហើយម្តាយខ្ញុំនាមត្រកូលអឺ! ឪពុកគាត់ឈ្មោះ តាចឹក ហើយម្តាយគាត់ឈ្មោះ សយ ចឹងហៅចឹកសយ។

ក៖ ចាស! តើគាត់សព្វថ្ងៃនេះ គាត់នៅរស់ដែរឬទេ?

ខ៖ គាត់ស្លាប់មុនម្តាយខ្ញុំយូរទៅទៀត។

ក៖ អត់នោះទេនិយាយម្តាយយាយនោះទេណា សួរម្តាយនោះទេ?

ខ៖ បើសិនជាសួរម្តាយនោះចឹងមិចនឹងនិយាយខុសហើយ!

ក៖​ចាសចឹងនិយាយតាមដំណើរមក!

ខ៖ខ្ញុំទៅនិយាយពីលើគាត់! ចំណែកខ្លួនគាត់ហ្នឹង គាត់ស្លាប់ អឺនៅក្នុងឆ្នាំជាមួយនឹងគ្រួសារគាត់ នៅក្នុងឆ្នាំ៨៦ហ្នឹង បន្ទាប់ៗពីតាថៃ។

ក៖ ចឹងឆ្នាំជាមួយគ្នាខុសតែខែនោះទេយាយ?

ខ៖​ចាសខុសតែខែនោះទេ!

ក៖ ក៏ប៉ុន្តែគាត់មានឈ្មោះអ្វីម្តាយយាយ?

ខ៖ ម្តាយឈ្មោះអឺ! តាចឹក យកនាមត្រកូលឪពុក ចឹងយាយ ហ៊ុក។

ក៖ អូ!ចឹក ហ៊ុកចឹងហេសយាយ?

ខ៖ អើ! ចឹកហ៊ុកចឹងហើយ ព្រោះខ្ញុំស្គាល់ចឹងមក។

ក៖ ចឹងចាស គាត់ស្លាប់នុងនៅក្នុងឆ្នាំជាមួយនិងប្តីគាត់ដែរ ក៏ប៉ុន្តែខុសខែណាយាយ?

ខ៖​ចាស

ក៖ចាស! អឺ! គាត់ស្លាប់នៅកាលនុងមូលហេតុដោយសារអ្វី? ដោយសារជំងឺហេសយាយ?

ខ៖ ដោយសារជំងឺប្រចាំខ្លួនរបស់គាត់ អត់មានអ្នកណាទៅធ្វើអ្វីនោះទេ អាយុរបស់គាត់សុតតែជាង៨០ហើយ។

ក៖ ចឹងគាត់បានស្លាប់នុងអាយុគាត់ជាង៨០ហ៎?

ខ៖ ចាស!ហ្នឹងហើយ!គាត់ប្អូនប្តីរបស់គាត់៤ឆ្នាំ។

ក៖ ចុះគាត់មានបានចេះអក្សរដេសយាយ?

ខ៖ គាត់អត់ចេះនោះទេ! អក្សរអីនោះ ជំនាន់នោះ។

ក៖ ចុះគាត់មានអត្តចរិតយ៉ាងម៉េចដែរយាយ?

ខ៖ គាត់មានអត្តចរិតស្លូតបូត ស្តាប់មិនសូវបាននោះទេ និយាយនេះអាយុ៦០ណា

ក៖ ចាសចឹងគាត់ស្តាប់មិនសូវបានហ្នឹងនៅពេលគាត់ចាស់ហើយឬក៏ពេលណាដែរ?

ខ៖ គាត់ចាស់ហើយ មានកូនទៅទាស់ទៅជាថ្លង់ត្រចៀក ស្តាប់សម្លេងរបស់គាត់មិនសូវច្បាស់។

ក៖ ចឹងបន្ទាប់ពីនុងមក និយាយទៅឆ្នាំរបស់គាត់តើយាយមានបានចាំដែស? តើគាត់កើតនៅឆ្នាំអ្វី?

ខ៖ គាត់កើតនៅឆ្នាំរោងដែរ!

ក៖ អូ គាត់កើតនៅឆ្នាំរោងដែរ! ចឹងទីកន្លែងកំណើតរបស់គាត់ តើគាត់កើតនៅក្នុងភូមិ?

ខ៖ ភូមិពាមក្នុង ឃុំព្រែកក្របៅ ស្រុកកងមាស ខេត្តកំពង់ចាម។

ក៖ ហើយទៅបងប្អូនរបស់គាត់បង្កើតៗ តើមានឈ្មោះដូចជាទី១?

ខ៖ បងទី១ ឈ្មោះ យាយ តុប

ក៖ ចាសទី២?

ខ៖ ទី២ឈ្មោះ យាយ ថូ

ក៖ ចាសទី៣?

ខ៖ អស់ហើយ! មានតែ៣នាក់នោះទេ

ក៖ ចឹងយាយហ៊ុកហ្នឹងបងគេ?

ខ៖ កណ្តាល!

ក៖ កណ្តាល!

ខ៖ ហ្នឹងហើយ

ក៖ ចាស! មកដល់យាយវិញតើយាយមានបងប្អូនប៉ុន្នាននាក់ដែរ? ហើយឈ្មោះអ្វី?

ខ៖ យាយមានបងប្អូនតែ២នាក់នោះទេ!

ក៖ ចាសហើយចឹងទី១ឈ្មោះ?

ខ៖ ទី១ឈ្មោះ យាយ នៅ! រស់នៅភូមិពោធិសាលា

ក៖ ចឹងយាយទី១ឈ្មោះយាយនៅ ហើយដល់ពេលយាយទី២ហ៎?

ខ៖ អូ! តែអត់គិតអ្នកស្លាប់ទៅនោះទេហ៎?

ក៖ គិតដែរ ក៏ប៉ុន្តែយាយថាស្លាប់ចឹងទៅយាយ!

ខ៖ ចឹងហ៎!

ក៖ចឹងមានប៉ុន្នាននាក់?

ខ៖ ចឹង! យាយមានបងប្អូន២នាក់ នេះត្រូវហើយណា!

ក៖ ចាស

ខ៖ មានកូន៤ ! ហើយកូន២ស្លាប់

ក៖ ចឹងកូនទី១ឈ្មោះអ្វីដែរយាយ?

ខ៖​កូនខ្ញុំហ្នឹងហេស?

ក៖ ចាសយាយទី១ឈ្មោះ?

ខ៖ កូនទី១ឈ្មោះ ង៉ន ស៊ីថាត នៅព្រៃទទឹង

ក៖ ចាស! ហើយចុះ ង៉នស៊ីថាតនុងភេទប្រុសហេស?

ខ៖ ប្រុស!

ក៖ ចាស!

ខ៖ មកដល់សព្វថ្ងៃ ហើយដល់ពេលកូនទី២ឈ្មោះ ង៉ន សុខធី! ចឹងថាត ហើយធី ភេទប្រុស

ក៖ ចាស

ខ៖ អឹ! ហើយ កូនទី៣ឈ្មោះ ង៉ន ស៊ីរ៉ន រួចមានពៅ១នាក់ទៀតស្លាប់ទៅហើយ​ចឹងកុំទៅគិត! គិតតែ៣នាក់ទៅហេស!

ក៖ ចឹងស្លាប់នៅអាយុប៉ុន្នានដែរកូននុង?

ខ៖ ស្លាប់នៅអាយុ!! ដោយក្តៅខ្លួននៅជំនាន់ប៉ុលពតហ្នឹង មិនបានដឹងអាយុប៉ុន្នាននោះទេ ភ្លេចហើយ។

ក៖ ចឹងយាយចាំថា យាយបានរៀបអាពាហ៏ពិពាហ៏នៅឆ្នាំណាដែរយាយមានចាំដែរ?

ខ៖ យាយរៀបអាពាហ៏ពិពាហ៏ នៅឆ្នាំ២៥០០ គឺ១៩៥៧។

ក៖ ចាសចឹងយាយនៅកាលនុងយាយបានរៀបអាពាហ៏ពិពាហ៏ពេលកាលនុងគេហៅថានៅក្នុងសង្គមអ្វីដែរយាយ?

ខ៖ អឺ! ក្នុងសង្គមសម្តេចឪនុង គេហៅថាក្នុងសង្គមរាស្ត្រជានិយម។

ក៖ ចាសចឹងនៅក្នុងសង្គមរាស្រ្តជានិយមចឹង កាលនុងយាយរៀបអាពិពាហ៏ពិពាហ៏ជាលក្ខណៈធំដេសយាយ?

ខ៖ មិនធំប៉ុន្នាននោះទេ តែកាលជំនាន់នុងគេមានមុខរាងធូរធារ គេបានអង្គុយតុចឹងទៅ គេបានអង្គុយតុហូប ដល់ពេលចំណែកខ្ញុំ​គឺថាបានអង្គុយនឹងស្ពូកនោះទេ ។

ក៖ ចឹងពេលនុងការយាយហូបនឹងស្ពក់?

ខ៖ ហ្នឹងហើយកាលនុងគេហៅថាស្ពក់! ហើយដល់ពេលគេអ្នកមានគេស៊ីតុ។

ក៖ នៅកាលនុងគេរៀប

ខ៖ កាលនុងរៀបជាធម្មតានោះទេ មិនមែនដូចជានៅពេលឥឡូវនេះនោះទេណា

ក៖ ចាស

ខ៖ កាលពេលអង្គុយកាលនុងមាន៦នាក់ទៅ មាន៥នាក់ ៧នាក់អីចឹងទៅ អោយតែជុំៗនាំគ្នាហូបទៅ យើងនៅស្រែចំការហ្នឹង មិនលក្ខណៈដូចជាពេលឥឡូវ ហ៎គេថា១០ អោយគ្រប់១០នោះទេ កាលនៅជំនាន់នុងវាខ្សត់។

ក៖​ចាសចឹងកាលនុងយាយបានម្ហូបការបែបណាដែរ?

ខ៖ ម្ហូបការ គេធ្វើជាអឺ! ត្រឡាចស្ងោរហោគីនុងតើគេហៅអ្វី?

ក៖ ស្ងោរត្រឡាច!

ខ៖ អាហ្នឹង គេហៅថាដូច!

ក៖ ស្ងោរត្រឡាចចឹងហើយយាយ!

ខ៖ អើ! ស្ងោរត្រឡាច បើសិនជាឆាគឺឆាស្ពីក្តោប។

ក៖ អូ

ខ៖ ហើយមួយទៀតដូចថាចំណីនុងគេ កូរអាចំណីហ្នឹង

ក៖ បង្អែម?

ខ៖អឺ បង្អែម​គេកូរដំឡូងនុង គេហៅថាង៉ូវបាក់!!

ក៖ ចឹងឆ្ងាញ់ណាស់យាយ ង៉ូវបាក់ហ្នឹង?

ខ៖ ឆ្ងាញ់! គេប្រសព្វធ្វើណាស់ កាលនៅជំនាន់នុង។

ក៖ ចាសចឹងនៅពេលនុងផ្អែមឈ្ងុយណា!

ខ៖ រួចទៅមានស្ងោរជីឆាយ ហើយទៅមានមាន់កាប់អីចឹងដែរ។

ក៖ ចាស!

ខ៖ មាន់ហ្នឹង ដូចថាមួយៗគេជួយគ្នាហើយណា ថានែក! មួយៗជួយ ការកូនចឹងគេកាប់ដាក់ចាន ចុតទឹកស៊ីអាវអីចឹងទៅ។

ក៖ ចឹងមានញាតិជិតខាងគេជួយដែរ?

ខ៖ អឺ!

ក៖ មានអីមាន់គេយកមកចឹងទៅ! ណាយាយនេស?

ខ៖ ហ្នឹងហើយ!

ក៖​ចា

ខ៖​ហើយដល់ពេលសម្លគេមានស្ងោរត្រឡាចហួគីនុងទៅ ដែលស្ងោរដែរ ហៅជីឆាយខ្មៅៗនោះ មានដាក់សណ្តែកកំប៉ុង

ក៖ នុងគេហៅម៉េចគេ!

ខ៖ ស្អីគេនោះទេមិនស្គាល់ទេ

ក៖ ចឹងយាយមាននំបត់ មាននំកមអីដែរតើហេស ?

ខ៖ មាន!

ក៖ ចាស

ខ៖ ខ្មែរយើងមិនចោលនោះទេ យ៉ាងម៉េចក៏ត្រូវតែធ្វើហើយប្រពៃណីខ្មែរ។

ក៖ មាននំបត ហើយនិងអន្សំអីរួចហើយមានចែកភ្ញៀវដែរ?

ខ៖ មានចែកភ្ញៀវអីហែលជំនួនអីរួចហើយ យើងបានដាក់ទៅ គេហូបសម្លចឹងទៅ ហើយថាគេយកទៅផ្ទះនោះក៏យកទៅ ។

ក៖ អូ រួចទៅយាយចាំថាកាលនុងគេហៅថាជូនថ្លៃទឹកដោះណា

ខ៖ ជូនថ្លៃទឹកនោះមាន

ក៖បានប៉ុន្នានដែរ?

ខ៖ បានតែ៥០០០នោះទេ! ប៉ុន្តែកាលនៅជំនាន់នុង បើសិនជាគិតទៅបាន១ដំឡឹងកន្លះមកដល់សម័យជំនាន់ពេលឥឡូវ។

ក៖ ចឹងកាលនុងបាន១ស្លឹកតែម្តងហេសយាយ?

ខ៖ កាលនុងបានទូក្អម អាហ្នឹងរយនោះទេ ហើយបើសិនជារយ វាបានតែ៥០០០នោះទេ។

ក៖ ចឹង មាន៥០០០ដែរ

ខ៖ អត់មាន៥០០០នោះទេ មុននឹងនិយាយខុស!

ក៖ ចឹងអត់មានរាយនោះទេ?

ខ៖ មានតែរយៗនោះ រូបគោនិងរូបទូលក្អម!!

ក៖ចឹងមានទូរហេស?

ខ៖ ចា

ក៖ ចឹងបាន១ដំឡឹកកន្លះហេសយាយ?

ខ៖ ចាស

ក៖ ចឹង

ខ៖ បានចូល១ដំឡឹងមាស២២០

ក៖ អូចាស ហើយកាលនុងមានគេសំអាងដូចជាឥលូវហេសយាយ?

ខ៖ មានសំអាង តែថាមិនមែនបានដូចជាពេលគេនេះឥលូវនោះទេ ដូចថាផ្នងគេរៀបថា ដូចជាឧទ្ទិសអីអោយដល់គេ មានគ្រឿងអី គេសំអាងកុំអោយយើងនេះខុសគេ អោយដូចថាយើងបានធ្វើអោយល្អ ធ្វើ ការអីអោយដល់គេ​មានចង់ដាក់លុយអីប៉ុន្នានជាត្រណាប់អីចឹងក៏ដាក់ទៅ។

ក៖ ចាស!

ខ៖ ​មិនមែនបានជួលទៅដល់ពេលឥឡូវនេះដល់ទៅរាប់រយនោះទេ។

ក៖ អូ! ហើយយាយមានគេរៀបពិធីបុកលក្ខអ្វីដែរយាយ?

ខ៖ មានបុកលក្ខ សូត្រមុត្រ ស្រីអ្នកសូត្រមុត្រ នៅម៉ោង៧ មិនមែនសូត្រពេលព្រឹកឬក៏ថ្ងៃល្ងាចអីនៅពេលឥលូវនេះនោះទេ ដល់ពេលម៉ោង៧យប់បានសូត្រ។

ក៖ ចឹងយាយចង់និយាយថា ពេលនុងដូចថាពេលឥឡូវហ្នឹងគំដររោងកុំអោយស្ងាត់អីចឹង តើមានគេជួយអ្វីយកមកលេងគំដថ្ងៃមង្គលការហ្នឹង?

ខ៖ គ្មានជួលអ្វីនោះទេ យើងអ្នកក្រកំសត់ដែរ ចឹងមានតែលេងស្គរដៃអីប៉ុណ្ណឹងនោះទេណា

ក៖ ចឹងមានស្គរដៃ

ខ៖ អឺ! មានស្គរដៃហ្នឹង!

ក៖ ចាស

ខ៖ ចំណែកគេអ្នកមានគេមានអាយីអីសព្វគ្រប់មុខរបរគេដែរ ប៉ុន្តែយើងអ្នកខ្សត់ចឹងតើយើងទៅរកឯណាបើសិនជាយើងវាក្រសត់ដែរហ្នឹងនោះ មានតែស្គរនោះដំលេងអីបន្តិចបន្តួចដែរ។

វាមិនបានអធឹកអថមអីដូចជានៅពេលនេះនោះទេ ចេះតែលេងទៅកុំអោយស្ងាត់ចឹងទៅណា។

ក៖ ចាស! រួចកាលនុងយាយមានបានរាំដេស?

ខ៖ អត់ទេ!

ក៖ អត់មានបានចូលរាំវង់អីទេ?

ខ៖ អត់ផង! អត់មានទេ! គេលេងចឹងទៅអ្នកស្រុក គេផឹកស្រាសនោះទាំងកាទិន ហើយភ្លេច មើលហែងកាលនុងគ្មានស្រាកំប៉ុងនោះទេ មានតែស្រាកាទិន គេបិទជាការទិនគេបិតបាត់ដបស្រាចឹងទៅ ហើយមានជីឡាគេ គេហៅថាឆ្មាខ្មៅ យកដាក់នៅតាមនេះទៅ​ តាមរោងក្រាលកន្ទេលនុងទៅ!។

ក៖ ចឹងទៅហេសយាយ?

ខ៖ ហ្នឹងហើយ!

ក៖ ចាស ហើយរួច

ខ៖ និយាយពីរៀនវិញហេស?

ក៖ ហើយចឹងកាលយាយរៀបអាពាហ៏ពិពាហ៏នោះតើយាយមានអាយុប៉ុន្នានដែរ?

ខ៖ នៅកាលនុងមានប្តី ទើបតែចូលអាយុ១៨បាន៦ថ្ងៃ ហ្នឹងបានបុណ្យពាក់កណ្តាលសាសនារួចនុងបានការបណ្តោយហ្នឹង។

ក៖ ចឹងយាយគេបានធ្វើបុណ្យពាក់កណ្តាលសាសនាទៀតហេសយាយ?

ខ៖ ហ្នឹងហើយបុណ្យពាក់កណ្តាលសាសនាណា!

ក៖ អូ

ខ៖ គេមិនបានអោយដើរលេងនោះទេបុ្រសៗនោះ ខ្លាចគេចាប់ទៅ ខាតខានការ។

ក៖ ចា

ខ៖ ជំនាន់នុងជំនាន់

ក៖ ប៉ុន្តែយាយបានការរួចហើយបានគេធ្វើបុណ្យពាក់កណ្តាលសាសនាហ្នឹង?

ខ៖ មិនទាន់ផង!

ក៖ មិនទាន់ការនោះទេហេស?

ខ៖ មិនទាន់បានការផង!ខ្លាចមានគេចាប់គេអី ចឹងគេស្រលាញ់អីចឹងវាខានការ។

ក៖ អូ យាយសំណាងមែនចឹងបានគេធ្វើបុណ្យហ្នឹង។

ខ៖ មានអ្នកទាន់ អ្នកខ្លះអត់ គឺទាន់បុណ្យពាក់កណ្តាលសាសនាហ្នឹងទៅ តែដល់បុណ្យលែងស្លាប់បាត់ទៅ ចឹងតិចណាស់អ្នកដែលទាន់នោះ ធ្វើបុណ្យល្អហើយដែលទាន់។

ក៖យាយបានចូលសិក្សាដល់ថ្នាក់ទីប៉ុន្នានដែរយាយ?

ខ៖ ចូលរៀនត្រឹមថ្នាក់បរិ!

ក៖ ថ្នាក់បរិហេសយាយ?

ខ៖ ចាស

ក៖ចឹងកាលនុងយាយបានរៀនភាសាដូចជាភាសាបារាំងអ្វីយាយបានរៀនដេស?

ខ៖ បានខ្លះៗ តែថាដូចបារាំងអីភ្លេចអស់ទៅហើយហ្នឹងហើយ ព្រោះអីយើងមិនបានដល់គោលដៅនោះទេណា យើងរៀនត្រឹមតែធ្វើប្រឡងសាលានុង ដល់ពេលអ្នកណាគេរៀនដល់ថ្នាក់ធំចឹងទៅ គេបានដល់ពាមជីកងនោះ។

ក៖ចាស ចឹងយាយអត់មានបានរៀនដល់ចប់ទៅ?

ខ៖ អត់បាននោះទេ គ្រាន់តែម៉ាមើលដាច់!

ក៖ ចឹងមុខរបររបស់យាយអត់ទាន់មាននោះទេ?

ខ៖ អត់ទាន់មាននោះទេ! គ្រាន់តែម៉ាចេះមើលតែប៉ុណ្ណឹងនោះទេ!

ក៖ ចាស! ដល់ពេលនាមត្រកូលខាងស្វាមីយាយតើគាត់មានឈ្មោះអ្វី?

ខ៖ អាន ងាន់! អាន់ ឈុនងាន់!

ក៖ចាសចឹងចុះថ្ងៃខែឆ្នាំកំណើតរបស់គាត់?

ខ៖ ថ្ងៃខែឆ្នាំកំណើតរបស់គាត់ គឺបានដឹងថាគាត់ឆ្នាំឆ្លូវ គាត់បានបងខ្ញុំ៤ឆ្នាំ តែប៉ុណ្ណឹងនោះទេ។

ក៖ ចា

ខ៖ ឆ្លូវ ខាល ថោះ រោង!

ក៖ ចឹងយាយកាលគាត់ស្លាប់ហ្នឹងនៅអាយុប៉ុន្នាន?

ខ៖ កាលគាត់ស្លាប់ហ្នឹងនៅអាយុ១៩៦៦!

ក៖ អត់ទេ តាងាន់គាត់ស្លាប់ណា?

ខ៖ អូ! អត់ដឹងថាគាត់ស្លាប់ពេលណានោះផងទេ!!

ក៖ អត់ទេ តាងាន់ ខ្ញុំទាន់គាត់តើ!

ខ៖ អូ មិនមែនឪពុកគាត់ទេហេស !

ក៖ អត់ទេ តាងាន់?

ខ៖ គាត់ស្លាប់នៅអាយុ៦៦ ហើយគាត់កើតនៅឆ្នាំណោះទេ ទាល់តែយើងបូកដកទៅនុងបានដឹង។

ក៖ ចឹងបានដឹងថាឆ្នាំខ្មែរគាត់នៅឆ្នាំ?

ខ៖ ឆ្នាំខ្មែរគាត់គឺឆ្នាំគោ! ឆ្នាំឆ្លូវ

ក៖ ចឹងកាលគាត់ស្លាប់នុងដោយសារតែមូលហេតុអ្វី?

ខ៖ កាលគាត់ស្លាប់នុងគឺ ស្លាប់ដោយសារតែមូលហេតុសរសៃរឈាមហ្នឹង បុកចូលក្នុងខួរក្បាល។

ក៖ ចាស! តើគាត់បានចូលសិក្សានៅត្រឹមថ្នាក់ទីប៉ុន្នាន?

ខ៖​គាត់បានចូលសិក្សានៅថ្នាក់បារាំង!

ក៖ ចឹងគាត់មានចេះភាសាបរទេសដែរហេសយាយ?

ខ៖ គាត់បានស្តាប់បាន១ម៉ាត់ៗ ក្មេងកាលនោះមិនសូវបានយកចិត្តទុកដាក់នោះទេ ហើយយើងអត់មានដែរបានរៀន រៀនវាមិនសូវបានច្បាស់លាស់។

ក៖ ចាស

ខ៖ ហ្នឹងហើយកូនអ្នកក្រខ្សត់ដែរ អត់មានឪពុកម្តាយ

ក៖ ចុះសញ្ជាតិ?

ខ៖ គាត់សញ្ជាតិខ្មែរសុត

ក៖ ចាសគាត់កាន់សាសនា?

ខ៖ គាត់កាន់សាសនា គាត់មិនបានបួសអីនោះទេ តែគាត់ខ្មែរសុតហើយ មើលតែមុខគាត់ទៅដឹងហើយ។

ក៖ចាសហើយចុះមុខរបររបស់គាត់ធ្វើអ្វី?

ខ៖ និយាយកាលពីការហើយឬក៏ត្រឹមពេលរកស៊ីពីប៉ុលពតមក?

ក៖ មុខរបរកាលពីចាប់ដៃគ្នា?ចាស

ខ៖ ពេលចាប់ដៃគ្នារៀបការហើយ គាត់ធ្វើជាដៅអីផ្តៅអី អង្គុយលក់ហ្នឹង។

ក៖ អូចឹងគាត់ចេះធ្វើលក់ណ៎

ខ៖ អឺ! គាត់ធ្វើលក់ទៅ ដល់ឆ្នាំ១៩៦២ទៅ៦៣ ចេះកៅអីជ័រ ដូចនៅស្រុកយួនមក ហើយដែលគេអង្រុញហ្នឹងណា។

ក៖ ចាស

ខ៖ ក៏យើងហ្នឹងគេអត់មានប្រើនោះទេ អត់ពេលដាច់ទៅ បានទៅចាប់មុខរបរស៊ីឈ្នួលគេម្តង បានស៊ីឈ្នួលមើលម៉ាស៊ីនស្រូវ ហើយបងប្អូននៅខាងភ្នំស្រីនិងភ្នំប្រុស។

ក៖ ចាស!

ខ៖ ដល់ពេលចឹងក្រោយមក បានទៅទិញកង់បី រហូតដល់ពេលប៉ុលពត បានអោយជម្លៀសមកនុងណា!

ក៖ ចាស

ខ៖ បានរត់កង់៣មកដល់ហ្នឹង

ក៖ ចុះទីកន្លែងកំណើតរបស់គាត់កើតនៅឯណា?

ខ៖ ទីកន្លែងកំណើតរបស់គាត់កើត នៅអឺ! ភូមិខ្វាយ ឃុំកំពង់សៀម

ក៖ មិនមែនទេ ស្រុកកំពង់សៀម!

ខ៖ ចេះហ៎

ក៖ ចាសតែឃុំអីគេនៅនុង?

ខ៖ មិនដឹងឃុំអីទេ

ក៖ ដឹងតែខេត្តជាមួយគ្នាយាយណ៎?

ខ៖ ហ្នឹងហើយ

ក៖ ចាសហើយចឹងដល់ពេលយាយ តើមូលហេតុអ្វីបានជាគាត់បានចូលស្តីដណ្តឹងយាយនៅក្នុងភូមិពាមក្នុងនេះ ព្រោះអីគាត់នៅភូមិឆ្ងាយដែរ?

ខ៖​អត់នោះទេ ដូចថាពេលដែលគាត់មកចូលស្តីដណ្តឹងខ្ញុំនេះ គ្មានអ្នកណាទៅអូសប្រទាញអីនោះទេ ព្រោះគាត់បានមកឃើញយើង ដោយសារតែគាត់បានមកលេងបងប្អូនគាត់ ព្រោះអីគាត់ជាកូនកំព្រា ក៏ចឹងទៅគាត់ចង់រកអ្នកជួយថែរក្សាក្រុមគ្រួសាររបស់គាត់ ក៏ស្នើស្តីយាយហ្នឹងធ្វើជាភរិយាគាត់ទៅ ។

ក៖ ចឹង!អូ!ចាស ដល់ពេលយាយបានរៀបអាពាហ៏ពិពាហ៏ជាមួយនឹងគាត់ហើយ បានចាប់ដៃគ្នាជាគ្រួសារហើយ តើគាត់ដែរធ្វើបាបចិត្តយាយដេស?

ខ៖ មានរប៉េសរប៉ោះអីនោះមានហើយ តែបើសិនជាធំដុំអីនោះអត់មានទេ ជម្លោះពាក្យសំដីបន្តិចបន្តួចចេះតែមានហើយនៅក្នុងគ្រួសារ វាមិនអត់នោះទេណា ក៏ប៉ុន្តែលែងលះធំដុំនោះវាអត់ទេ រហូតដល់ទាល់តែគាត់ស្លាប់?

ក៖ ចឹងគាត់មានអត្តចរិត?

ខ៖ អត្តចរិតរបស់គាត់ស្លូតបូត!ក៏ប៉ុន្តែខឹងមួយឆាវអីចឹងទៅ ដូចថាទុបមិនបាននោះទេ ស្លូតគង់តែតមាត់តកដែរណា

ក៖ ចាស!ៗ ចឹងចាននៅក្នុងរ៉ាវតែងតែមានរន្តំហើយនេស?

ខ៖ ហ្នឹងហើយ!ចឹងកុំទៅអួតថាល្អទាំងអស់!

ក៖ ចាសៗ

ខ៖ អឹម

ក៖ ចឹងយាយមើលអាយុបាន៧៩ហើយ ចឹងយាយបានឆ្លងកាត់សង្គមដូចជា? សង្គមរាស្រ្តជានិយមយាយហេស? ហើយចឹងបន្ទាប់មកតើមានសង្គមអ្វីទៀតយាយរៀបរាប់មើល!

ខ៖ សង្គម ខ្ញុំនៅអាយុទើប១២និង១៣នោះទេ គេហៅថាជំនាន់ឥសិរៈ ឃើញយប់ទៅ ឃើញឥសិរៈហ្នឹង ដើរទៅជំរិតយកលុយគេគ្រាប់ផ្ទះ អ្នកមានៗមិនហ៊ានដេកនៅតាមផ្ទះនោះទេ រត់ទៅដេកនៅផ្ទះអ្នកក្រ ហើយអ្នកខ្លះគេទៅដល់ស្រុកទៅ មានទាហានអីច្រើនចឹងទៅបានសុខ។

ក៖ នៅស្រុកកងមាសហ្នឹងហេសយាយ?

ខ៖ ហ្នឹងហើយ!

ក៖ ចាស

ខ៖ ហើយដល់ខ្ញុំនេះអ្នកខ្សត់ខ្សោយនេះ មិនមានបានធ្វើទានអីនោះទេ គ្រាន់តែថាយើងនេះវាលំបាករស់ ចឹងហើយវាមិនបានដូចជាគេអ្នកមាន។

ក៖ ចឹងគេអ្នកមានគេភ័យខ្លាច គេចាប់ជំរិត លុយ

ខ៖ ចាប់ជំរិតនុងគឺដូចថាអ្នកនោះមានលុយ ដូចថាមានលុយប៉ុន្នាន ៥០០០លុយខ្មែរកាលពីដើមណា ចឹងក៏មានរួចខ្លួនទៅ បើសិនជាអត់មាននោះទេ គេច្រូវមើលនៅក្នុងគ្រួសារហ្នឹង មានកូនស្រីអីប៉ុន្នានៗ គេចាប់យកមួយនាក់ទៅ!! ហើយថ្ងៃក្រោយចាំយកលុយទៅលួស ហ្នឹងហើយ ដល់បានដល់សង្គមរាស្រ្តជានិយមចឹងទៅ បានស្តេចធ្វើអោយរាស្រ្តបានសុខណា

ក៖ ប្រទេសមានសន្តិសុខ

ខ៖ ហ្នឹងហើយប្រទេសមានសន្តិសុខ ហើយក៏ រៀបរយចឹងទៅ បានសុខសម្បូរសប្បាយដល់ឆ្នាំអឺ!! ៧០ រួចពីឥសិរៈទៅ ដល់ឆ្នាំ៧០ទៅ គេទម្លាក់សម្តេចឪនុងបានកើតមានវឹកវរនោះម្តងទៀត នៅឆ្នាំ៧០នេះ អ្នកដែលនៅទីក្រុងហ្នឹង គេជម្លៀសមកនៅភូមិ គេវ៉ៃយកខេត្តមួយៗទៅ អ្នកដែលជាប់ផ្លូវដែលគេដើរទៅដល់ហ្នឹង​ គេជម្លៀសទៅនៅឯស្រុក។ ខ្ញុំនេះគេជម្លៀសបាន គេជម្លៀសបានចឹងទៅ នៅក្នុងស្រុកកំណើតគេមិនអោយនៅទេ គេអោយដើរនៅភូមិគេដ៏ទៃទៅ ដូចជានៅក្នុងខេត្តតែមួយនោះទេណា គ្រាន់តែទៅភូមិគអីចឹងទៅ រួចក្រោយគអីចឹងទៅ គេទុកបំរុងគេហៅថា អឺ! ជនសឹកយ៉ាងម៉េចនោះទេ ជនដែលគេជម្លៀសនោះមិនដឹងថាគេហៅយ៉ាងម៉េចនោះទេ ភ្លេចបាត់ចឹងទៅ ដល់ឆ្នាំ៧១ ៧២ ៧៣ ៧៤ ៧៥ ហ្នឹងបាន គេជម្លៀសអ្នកទីក្រុងភ្នំពេញហ្នឹងមក ហើយបានមកដល់ពីទីក្រុងភ្នំពេញមក គេបានធ្វើបែងចែក នៅឆ្នាំ៧៣នោះផ្សេង ហើយខ្ញុំជាមនុស្សឆ្នាំ៧៣

ក៖ ចាស

ខ៖ បានមានអ្នក៧៣នោះផ្សេង គេបានយកដាក់ដោយខ្លួន ប៉ុន្តែហូបម្ហូបអីហ្នឹងនៅរោងបាយតែមួយនោះទេ ហូបមួយឆ្អែកទៅប៉ុន្តែអត់មានអង្កស្រូវបានច្រើននោះទេ ដល់ពេលខែស្រូវបានអង្កតែ៣គីឡូអីចឹងដែរ

ក៖ ហ្នឹងគេហៅរបបអ្វី?

ខ៖ ហ្នឹងគេហៅថារបបរំដោះ ខ្ញុំរស់នៅលើដីហ្នឹង នៅដីម្ខាងទៀតពីខេត្តកំពង់ចាម ហើយដីគេហៅហ្នឹង មកម្ខាងទៀត គេហៅថាក្រុមរំដោះ ហើយដល់ពេលជំនាន់លន់ណល់ ហៅបានកាន់កាប់នៅខេត្ត គេហៅថា ក្រុមរំដោះរណៈសេយ៉ាងម៉េចនោះទេ ខ្ញុំវាមិនសូវចេះដែរចឹងណា។

ក៖ ចាស

ខ៖ ហ្នឹងហើយ

ក៖ ចឹងមុនហ្នឹងយាយនិយាយថា នៅក្នុងជំនាន់ឥសិរៈនុង មានគេដើរចាប់កូនក្រមុំប្រជាជនហ្នឹង?

ខ៖ មាន

ក៖ តើគេមានបង្កើតក្រុមដើម្បីទប់ទល់ជាមួយពួកឥសិរៈហ្នឹងអី យាយនិយាយ?

ខ៖ អ្នកទប់ទល់ជាមួយនឹងពួកឥសិរៈ ទាហានដែលសម្តេចឪកាន់កាប់នុងណា

ក៖​ចាសឈ្មោះអ្វីដែរយាយ?

ខ៖ ភ្លេចទៀតហើយ! ដល់ចឹងទៅស្រុកខ្ញុំហ្នឹង ឆ្ងាយពីកងមាសហ្នឹង ហើយអ្នកដែលមានគេនៅផ្ទះអត់បាននោះទេ ហើយដល់ពេលចំណែកខ្ញុំហ្នឹង វាមិនសូវមានលុយកាកកាត់ភ័យអីនោះទេ ហើយចឹងបានចំណែកយើងនេះជាធម្មតាចឹងទៅ ហើយគេបង្កើតគេហៅថា បាត់ព្រះសង្ឃ ហើយប៉ូលីសហ្នឹងអត់ហៅពូលីសអីនោះទេ គេហៅថាពួកប៉ាតព្រះសង្ឃហ្នឹងកាន់អាវុធ ប៉មមួយសំរាប់បង្កាប់ពួកឥសិរៈហ្នឹង

ក៖ ចាសៗ

ខ៖ ដល់ចឹងទៅក៏កើតបានស្ងាត់ស្ងៀមចឹងទៅ សម្តេចបានរៀបចំទៅ បាត់មានឥសិរៈហ្នឹងចាប់យកលុយ បាត់មានកងទ័ព ចាប់កូនក្រមុំអីហ្នឹងក៏វាអស់ទៅ ដល់ពេលឆ្នាំ៧០ហ្នឹងបានជាគេកើតមានម្តងទៀត គេបានកើតមានអ្នកទម្លាក់សម្តេចឪហ្នឹង បានមានបាតុកម្មម្តងទៀត មានអ្នកនៅក្នុងខេត្តមានអ្នកនៅក្រៅខេត្ត។

ក៖ ចឹងបាតុកម្មនោះគេហៅថាចូលដល់ទៅលន់ណល់ទៀតហើយ?

ខ៖ ចូលដល់របបលន់ណល់ទៀតហើយ ចឹងសម្តេចឪគេជម្លៀសលោកទៅប្រទេសក្រៅទៅ

ក៖ ចាស ដល់ពេលចឹងទៅប្រទេសក្រៅចឹង គេចែកផ្នែកគ្នានេសយាយ?

ខ៖ ហ្នឹងហើយ

ក៖ ចា

ខ៖ ខាងណាគេកាន់កាប់គឺក្រុមរំដោះ រំដោះនុងមិនបានដឹងយ៉ាងម៉េចនោះទេ គេហៅថាពួករំដោះៗចឹង ហើយដល់ពេលយើងចង់បានរបរអ្វីយកមកប្រើប្រាស់ជិះទូកកាត់ព្រៃសៃចឹងទៅ បានទៅទិញរបស់ខេត្តនុងមក យកមកលក់នៅឃុំស្រុកយើងនេះ

ក៖ ចាសដល់ពេលចឹងយាយអូស! លឺថាចូលពេលនុងរបបលន់ណល់ហ្នឹងមានគេទម្លាក់គ្រាប់បែកដែរយាយ?

ខ៖ ចាសមាន!

ក៖ ចាស!

ខ៖ គេហៅពួក អឺ! (យាយនិយាយថា៖ អួលទឹក) ដល់ពេលខ្ញុំមកនៅឯខេត្តនេះគេហៅថាពួករំដោះ ដែលបានជម្លៀសខ្ញុំយកពីខេត្តមក នៅទីទឹកដីហ្នឹង ហើយចឹងទៅក៏គេយកឥវ៉ាន់មកលក់នៅកន្លែងរំដោះហ្នឹង ដល់ពេលក់ៗហើយនៅឆ្នាំគេទម្លាក់បានទៀតនៅភ្នំពេញហ្នឹង ហើយក៏គេរំសាយអ្នកភ្នំពេញនុង មកចូលជាមួយនឹងយើង ចឹងទៅ

ក៖ចា

ខ៖​បានកើតជារោងបាយ ហូបបាយជារួមទៅ ធ្វើការចឹងទៅ។

ក៖ រួចទៅបានរបបលន់ណល់នុងហើយចឹងទៅ តើយាយ

ខ៖ ខ្ញុំបានរស់នៅកន្លែងរំដោះ!

ក៖ នៅនុង

ខ៖ គេជម្លៀសខ្ញុំមក

ក៖ ហើយមានឃើញសកម្មភាពគេទម្លាស់យន្តហោះអីដេស?

ខ៖ ឃើញគេជម្លាសមកច្រើនណាស់ ហើយដល់ពេលដំបូងគឺគេជម្លាក់មកច្រើនណាស់ ចេះតែដូចថាក្បាលកប៉ាល់ហោះទៅនោះហើយណា

ក៖ ចាស

ខ៖ អត់ដឹងថា គេបាញ់មកនោះទេ ធ្លាក់ច្រើននៅភូមិហ្នឹងណា!

ក៖ ចាស

ខ៖ អស់ហើយផ្សារអីនោះ! ផ្ទះនៅតាមជួលខ្នរអីរលីងរលាត់អស់ទៅហើយ ដល់ចឹងយប់ៗ គេបំភ្លឺគោមគេមើល ហើយមានពួកវៀតណាមហ្នឹង មកនៅក្នុងហ្នឹង​គេរំដោះ ថាពួកវៀតណាមនៅកន្លែងណា ក៏គេនៅកន្លែងនុង

ក៖ ចាសចឹងគេទម្លាក់នុងគឺគេទម្លាក់ពួកវៀតណាមនោះទេណេសយាយ?

ខ៖ ហ្នឹងហើយ!ពួកវៀតណាម

ក៖ ដល់ពេលចឹងមកយាយចូលនិយាយអំពីរបបលន់ណល់ហើយយាយចូលដល់របបប៉ុលពតចឹងទៀតយាយ?

ខ៖ ប៉ុលពត

ក៖ ចាសចឹងចូលអោយយាយនិយាយអំពីរបបប៉ុលពត តើយាយមានជីវៈភាពរស់នៅយ៉ាងរបៀបយ៉ាងម៉េចដែរយាយ?

ខ៖ របបប៉ុលពតនុង វានៅឆ្នាំ៧២ ៧៣គេជម្លៀសខ្ញុំមកហ្នឹង រកស៊ីនៅតាមផ្ទះហ្នឹងនោះទេណា ដល់ឆ្នាំ៧៥ដាច់ហ្នឹង បានគេយកខ្ញុំនេះយកទៅដាក់នៅហូបនៅរោងបាយទាំងអស់គ្នា ក៏ប៉ុន្តែអត់មានស្រួលនោះទេ បានចាញ់ហូបតាមផ្ទះរកបាននោះទេ

ក៖ ចាស

ខ៖ព្រោះអីមនុស្សវាច្រើន ដល់ចឹងរបស់នុងគេដូចថាមិនបានអោយយើងហូបបានឆ្អែកទេ ហើយអ្នកជញ្ជូនយកតៅសម្លាប់ក៏ម្តង២ ម្តង៣ជាហូរហែលចឹងទៅ ហើយដល់ពេលអ្នកនៅរស់នេះចេះតែឃើញ ចេះតែខ្លាចចឹងទៅ

ក៖ ចា

ខ៖​ហើយខ្លះក៏ប៉ះគេជញ្ជូនបានចឹងទៅ ហើយខ្លះក៏ប៉ះអត់ឃើញឈ្មោះគេយកទៅសម្លាប់ទៅ ក៏រស់រហូតមកទាល់ដល់ឥឡូវហ្នឹងមក

ក៖ ចាស

ខ៖ ហើយនិយាយអំពីគេទម្លាក់គ្រាប់បែកនេះវិញ មុនគេជញ្ជូនយកទៅសម្លាប់ គេទម្លាប់ដូចថាម្តុំណា អោយតែមានដូចថាពួក យួន ! យួនគេមាន២បែប តែមិនដឹងពួកយួនណាអីៗនោះទេ ខ្ញុំវាមិនស្គាល់នោះទេ កាលពីពេលជំនាន់ខ្ញុំ ដែលគេបានជម្លៀសខ្ញុំមកនុង គេបានក្តាប់ណែនអស់ទៅហើយ តាមក្រុងអីនុងណា​ ដល់ចឹងបានគេបានអោយខ្ញុំទៅហូបតាមរោងបាយ ហើយអស់គ្នាអីចឹងទៅ ដល់ពេលយើងហូបហើយខ្លះ១ចំនួនគេបានទៅកងស្រូវអីចឹងទៅ ហើយខ្លះទៀតអត់មានកូនតូចអី រែកដីកើត គេអោយរែកដី ធ្វើមុខព្រួញធ្វើជាទំនប់

ក៖ ចាស

ខ៖ រែកជាទំនប់ទប់ទឹក ១ថ្ងៃអោយបាន ៤ម៉ែត្រ យើងនារីហ្នឹង អាហ្នឹងគេហៅស្អីគេ!

ក៖ ៤ម៉ែត្រគីប

ខ៖ អឺ ៤ម៉ែត្រគីប ចឹងបានទៅក៏រស់ទៅ រែកមិនគ្រប់ដ៏ដែរៗចឹងទៅ គេបេះទៅទៅម្តងមួយៗទៅ

ក៖ ចាសចឹងយាយនៅក្នុងរបបនុងតើគេអោយយាយធ្វើការអ្វី?

ខ៖ ខ្ញុំគេអោយខ្ញុំរែកដី!

ក៖ រែកដី

ខ៖ ព្រោះអីខ្ញុំវាអត់មានកូនតូច

ក៖ ចាស! ចឹងរែកដី និយាយទៅ មេគេនុងដាក់ផែនការណ៏អោយយាយនៅក្នុង១ថ្ងៃបានប៉ុន្នានម៉ែត?

ខ៖ នៅក្នុង១ថ្ងៃអោយបាន៤ម៉ែត

ក៖ ចឹង៤ម៉ែត្រគីបហ្នឹង?

ខ៖ ៤ម៉ែត្រគីប ចឹងតាំងពីប្រលឹមរហូតដល់ប្រលប់ នៅម៉ោង៩ហូបបាយ ដល់ត្រឹមម៉ោង៩ទៀត ចឹងចំការឥឡឹកយើងនេះ

ក៖ ចឹងយាយរែកនៅទំនប់តាកុតនេះដេស?

ខ៖ នៅតាកុត

ក៖ ចឹងនៅតាកុតដែរយាយ?

ខ៖ ហ្នឹងហើយ

ក៖ អូចាស!ចឹងទៅយាយមាននៅក្នុងរបបនុងតើយាយមានគេអោយទៅធ្វើការរែកដីនៅឯនុងនោះទេយាយ តើគេមានអោយយាយទៅធ្វើការនៅឯណាទៀតដេស?

ខ៖ អត់មានទៅណានោះទេ​ គេហៅមុខព្រួញការដ្ឋាន

ក៖ ចឹងការដ្ឋានទៀត!

ខ៖ ចុះការដ្ឋានហើយ ទៅរែកដីនៅឯនុងគេហៅថាការដ្ឋាន

ក៖ ចាស

ខ៖ អត់មានបានធ្វើបន្លៃអីនឹងគេនោះទេ ព្រោះអីយើងវាអត់មានកូនតូច

ក៖ ចាស

ខ៖ ព្រោះអីយើងវាអត់មានខ្លួនអីរយីរយៀង

ក៖ ចាសរហូតមកទាល់តែដាច់

ខ៖ ដាច់

ក៖ ចាស! ចឹងដល់ពេលដាច់មកតើយាយមានប្រកបមុខរបរអ្វីជាមួយនឹងលោកតា?

ខ៖ ដល់ពេលដាច់មក ប្រកបមុខរបរដាំបន្លែ គេចែកជាក្រុមៗហ្នឹងចឹងទៅ គេចែកម៉ាប្រលោះស្រែអីចឹងទៅ ហើយធ្វើវាអត់មានគ្រប់ហូបនោះទេ ចេះតែរកផ្សំចឹងទៅណា

ក៖ ចាស

ខ៖ ហើយមានបន្លែអីចឹងទៅស្រូវអីក៏ខ្ញុំដែរ តែអត់មានហូបនោះទេ យើងរកត្រីសាច់ផ្សំ

ក៖ ចាស

ខ៖ ចាស អត់មានមុខរបរអ្វីបានធំដុំនោះទេ ព្រោះអីយើងនេះវាចឹង មានតែរកដៃទទេរណា

ក៖ ចា

ខ៖ រស់មកបាទដៃទទេរនោះទេ

ក៖ ចាស! រហូតមកដល់ឥឡូវនេះ យាយចាស់ហើយ យាយបាននៅជាមួយនឹងកូនស្រីណ៎!

ខ៖ នៅជាមួយនឹងកូនបង្ហើយហ្នឹងថាកូនពៅចុះ

ក៖ ចឹងដីផ្ទះហ្នឹងជាដីកេរយាយ?

ខ៖ ដីកេរខ្ញុំ វាលិចទឹក ហើយចឹងរដ្ឋអំណោចគេអោយ១០ទឹកតពីខ្នរទៅ ប៉ុន្តែសព្វថ្ងៃនេះ គេថាចុះប្លងអោយយកមិនបាននោះទេ ព្រោះអីជាដីចំណីខ្នរ បាននៅសល់តែប៉ុន្នានម៉ែត្រនោះទេ គេយកអស់ហើយ​ ចឹងគេមិនធ្វើប្លង់អោយនោះទេ។

ក៖ ចាសចឹងផ្ទះនេះ ជាផ្ទះរបស់យាយឬក៏ជាផ្ទះរបស់កូន?

ខ៖ ផ្ទះនេះជាផ្ទះខ្ញុំតូចល្មមនោះទេ សល់ពីខ្ញុំនិងប្តីមិនទាន់ស្លាប់នោះណា

ក៖ ចាស

ខ៖ ហើយដល់ពេលកូនគេរកស៊ីទៅ មានកូនមានចៅ ក្រមុំនិងកំលោះអស់ចឹងទៅ គេធ្វើធំបន្តិចអោយទូរលាយទៅ ហើយដល់ពេលខ្ញុំក៏រស់នៅជាមួយនិងគេចឹងទៅ បានរស់នៅជាមួយនិងគ្នាសព្វថ្ងៃហ្នឹង។

ក៖ ចាស

ខ៖ អស់ហើយ

ក៖ ចឹងមុននឹងបញ្ចប់តើយាយមានពាក្យពេចន៏អ្វីដើម្បីផ្តាំផ្ញើដល់កូនចៅជំនាន់ក្រោយណាយាយ?

ខ៖ មានពាក្យអ្វី! គ្មានពាក្យអីនេះនោះទេ គ្រាន់តែថាកូនចៅជំនាន់ក្រោយហ្នឹង សុខសប្បាយល្អហើយ គ្មានត្រូវគ្រាប់ គ្មានអត់បាយ គ្មានស្រែកឃ្លានអី បានលុយ បានកាកដាក់ខោប៉ាវហ្នឹង ចង់ហូបអីក៏បានដែរ សំណាងហើយ ខ្ញុំគ្មានពាក្យអ្វីប្រៀនប្រដៅនោះទេ មានតឲ្យថែរក្សាខ្លួនបានល្អអឺ! កូនចៅខាងផ្នែកបុរសហ្នឹង សព្វថ្ងៃគេប្រឹងរៀនធ្វើគ្រូធ្វើអី សព្វថ្ងៃមានការងារធ្វើហើយ ហើយចំណែកខ្ញុំហ្នឹងនៅ ជាមួយនិងគេហ្នឹង រក្សាខ្លួនជាក្រមុំ អោយបានស្អាត ម្តាយទុកឪពុកដាក់តែប៉ុណ្ណឹងនោះទេ គ្មានពាក្យអ្វីនិយាយច្រើននោះទេ។

ក៖ ចឹងហ៎យាយ អស់ហើយ

ខ៖ អស់ហើយ

ក៖ ចឹងអស់ហើយ ខ្ញុំសូមអរគុណដល់យាយច្រើនដែលយាយបានលះបង់ពេលវេលាដ៏មានតំលៃអនុញ្ញាតអោយចៅធ្វើការសម្ភាសដឹងអំពីជីវៈប្រវត្តិរបស់យាយណាយាយ ចឹងខ្ញុំសូមថតរូបយាយ១ប៉ុសនិងបទសម្ភាសហ្នឹងយកទៅដាក់នៅសកលវិទ្យាល័យBYUនៅUSAតើយាយអនុញ្ញាតអោយចៅយកទៅដាក់ដែរឬទេ?

ខ៖ បើចៅ!!(យាយនិយាយក្រៅសួរអ្នកដើរជិតនោះថា៖​ទៅណាមកណានុង?) អាចបាន!

ក៖ បានហេសយាយ?

ខ៖ បាន!

ក៖ចឹងចៅសូមជូនពរយាយអោយមានអាយុវណ្ណៈ សុខៈ ពាលៈ កុំម្បីឃ្លានឃ្លាតឡើយណាយាយ!

ខ៖ សាធុៗ! ល្អណាស់

ក៖ ចឹងចៅសូមជម្រាបលាណាយាយ

ខ៖ សុខសប្បាយចៅទាំងអស់!